Document ID: 32001D0793

Komisijas Lēmums
(2001. gada 9. novembris),
ar ko groza Lēmumu 2000/585/EK par saimniecībā audzētu savvaļas medījamo dzīvnieku gaļas importu no Argentīnas, Taizemes un Tunisijas
(izziņots ar dokumenta numuru (2001) 3410)
(dokuments attiecas uz EEZ)
(2001/793/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 26. jūnija Direktīvu 91/494/EEK par dzīvnieku veselības prasībām, kas reglamentē svaigas mājputnu gaļas tirdzniecību Kopienas iekšējā tirgū un svaigas mājputnu gaļas importu no trešām valstīm [1], kurā jaunākie grozījumi izdarīti ar Direktīvu 1999/89/EK [2], un jo īpaši tās 11., 12. un 14. pantu,
ņemot vērā Padomes 1992. gada 16. jūnija Direktīvu 92/45/EEK par sabiedrības veselības aizsardzību un dzīvnieku veselības problēmām attiecībā uz savvaļas dzīvnieku nogalināšanu un savvaļas dzīvnieku gaļas laišanu tirgū [3], kurā jaunākie grozījumi izdarīti ar Direktīvu 97/79/EK [4], un jo īpaši tās 16. panta 2. un 3. punktu;
ņemot vērā Padomes 1992. gada 17. decembra Direktīvu 92/118/EEK, ar ko nosaka dzīvnieku veselības un sabiedrības veselības aizsardzības prasības, kas regulē to produktu tirdzniecību un importu Kopienā, kuri nav pakļauti minētajām prasībām, ko paredz īpaši Kopienas noteikumi, kuri minēti Direktīvas 89/662/EEK A pielikuma 1. punktā un - attiecībā uz patogēniem - Direktīvā 90/425/EEK [5], kurā jaunākie grozījumi izdarīti ar Komisijas Lēmumu 1999/724/EK [6], un jo īpaši tās 10. pantu,
tā kā:
(1) II pielikumā 2000. gada 7. septembra Lēmumam 2000/585/EK, ar ko paredz dzīvnieku un sabiedrības veselības nosacījumus un veterināro sertifikāciju savvaļas un saimniecībā audzētu medījamo dzīvnieku un trušu gaļas importam no trešām valstīm un atceļ Komisijas Lēmumus 97/217/EK, 97/218/EK, 97/219/EK un 97/220/EK [7], kurā jaunākie grozījumi izdarīti ar Lēmumu 2001/736/EK [8], uzskaitītas trešās valstis, kuras ir tiesīgas izmantot sertifikātus dažādas kategorijas savvaļas vai saimniecībā audzētu medījamo dzīvnieku gaļai.
(2) Atbilstoši dzīvnieku veselības situācijai dažādās trešās valstīs jāievēro īpaši nosacījumi un tie ir atspoguļoti veterinārajā sertifikātā.
(3) Dzīvnieku veselības situācija saistībā ar Ņūkāslas slimību mājputniem Argentīnā un Taizemē ir uzlabojusies. Tādēļ jāatļauj ieviest savvaļas putnu gaļu un ir jāgroza prasības, kas noteiktas Argentīnai un Taizemei attiecībā uz saimniecībā audzētiem savvaļas putniem.
(4) Pārbaude, ko Komisija veica Tunisijā 2000. gada oktobrī, parādīja, ka dzīvnieku veselības stāvoklis mājputnu nozarē un tā kontrole ir apmierinoši. Šīs misijas iegūtie rezultāti un saņemtās garantijas dod iespēju atļaut ieviest saimniecībā audzētu savvaļas putnu gaļu no Tunisijas Kopienā.
(5) Jāizmanto izdevība izlabot kļūdu J modeļa sertifikātā attiecībā uz "mežacūkas" gaļu.
(6) Tādēļ attiecīgi jāgroza Lēmums 2000/585/EK.
(7) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Lēmuma 2000/585/EK II pielikumu aizstāj ar šī lēmuma I pielikuma tekstu.
2. Lēmuma 2000/585/EK III pielikumā J modeļa sertifikātu aizstāj ar tā modeļa tekstu, kas iekļauts šī lēmuma II pielikumā.
2. pants
Šo lēmumu piemēro savvaļas un saimniecībā audzētu medījamo dzīvnieku gaļai, kas sertificēta kopš 2001. gada decembra.
3. pants
Šis lēmums ir adresēts dalībvalstīm.
Briselē, 2001. gada 9. novembrī

Labels: 3
17
5